CELEX: 32018D1227(01)
Language: ro
Date: 2018-12-17 00:00:00
Title: Decizia de punere în aplicare a Comisiei din 17 decembrie 2018 privind publicarea în Jurnalul Oficial al Uniunii Europene a cererii de înregistrare a unei denumiri menționate la articolul 49 din Regulamentul (UE) nr. 1151/2012 al Parlamentului European și al Consiliului „Zagorski mlinci” (IGP)

27.12.2018   
               
               
                  RO
               
               
                  Jurnalul Oficial al Uniunii Europene
               
               
                  C 464/7
               
            
         DECIZIA DE PUNERE ÎN APLICARE A COMISIEI
         din 17 decembrie 2018
         privind publicarea în Jurnalul Oficial al Uniunii Europene a cererii de înregistrare a unei denumiri menționate la articolul 49 din Regulamentul (UE) nr. 1151/2012 al Parlamentului European și al Consiliului
         „Zagorski mlinci” (IGP)
         (2018/C 464/07)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1151/2012 al Parlamentului European și al Consiliului din 21 noiembrie 2012 privind sistemele din domeniul calității produselor agricole și alimentare (1), în special articolul 50 alineatul (2) litera (a),
         întrucât:
         
                     (1)
                  
                  
                     Croația a transmis Comisiei o cerere de protecție a denumirii „Zagorski mlinci” în conformitate cu articolul 49 alineatul (4) din Regulamentul (UE) nr. 1151/2012.
                  
               
                     (2)
                  
                  
                     În conformitate cu articolul 50 din Regulamentul (UE) nr. 1151/2012, Comisia a examinat cererea și a ajuns la concluzia că aceasta îndeplinește condițiile stabilite în regulamentul respectiv.
                  
               
                     (3)
                  
                  
                     Pentru a se permite depunerea de acte de opoziție în conformitate cu articolul 51 din Regulamentul (UE) nr. 1151/2012, documentul unic și trimiterea la publicarea caietului de sarcini al produsului menționate la articolul 50 alineatul (2) litera (a) din regulamentul respectiv pentru denumirea „Zagorski mlinci” ar trebui publicate în Jurnalul Oficial al Uniunii Europene,
                  
               DECIDE:
         
            Articol unic
            Documentul unic și trimiterea la publicarea caietului de sarcini al produsului menționate la articolul 50 alineatul (2) litera (a) din Regulamentul (UE) nr. 1151/2012 pentru denumirea „Zagorski mlinci” (IGP) sunt incluse în anexa la prezenta decizie.
            În conformitate cu articolul 51 din Regulamentul (UE) nr. 1151/2012, publicarea prezentei decizii conferă dreptul de opoziție la înregistrarea denumirii menționate la primul paragraf al prezentului articol în termen de trei luni de la data publicării prezentei decizii în Jurnalul Oficial al Uniunii Europene.
         
         
            Adoptată la Bruxelles, 17 decembrie 2018.
            
               
                  Pentru Comisie
               
               Phil HOGAN
               
                  Membru al Comisiei
               
            
         
         
            (1)  JO L 343, 14.12.2012, p. 1.
      
      
         
            ANEXĂ
            DOCUMENT UNIC
            
               „Zagorski mlinci”
            
            
               Nr. UE: PGI-HR-02315 – 19.6.2017
            
            
               DOP ( ) IGP ( X )
            
            1.   Nume
            
            „Zagorski mlinci”
            2.   Statul membru sau țara terță
            
            Croația
            3.   Descrierea produsului agricol sau alimentar
            
            3.1.   Tipul de produs
            
            Clasa 2.3. Pâine, produse de patiserie, prăjituri, produse de cofetărie, biscuiți și alte produse de panificație
            3.2.   Descrierea produsului căruia i se aplică denumirea de la punctul 1.
            
            „Zagorski mlinci” este un produs de panificație, fabricat dintr-un amestec de făină fină de grâu tip 550, apă și sare, din care se obține o foaie subțire de aluat, întinsă manual până când grosimea ei este de maximum 2,5 mm. Foaia de aluat se taie în dreptunghiuri, care se coc de două ori pe plită și se lasă apoi să se usuce complet.
            Produsul finit, denumit „Zagorski mlinci”, constă în dreptunghiuri de aluat subțire și copt, care pot avea marginile neregulate, de culoare albă spre galbenă, cu o crustă omogenă care prezintă denivelări pe alocuri și bășici caracteristice făcute de aluat în timpul coacerii, care sunt parțial arse și a căror culoare variază de la maro deschis la maro și negru.
            Înainte de a fi consumate, „Zagorski mlinci” sunt rupte manual în bucăți mai mici, înmuiate în apă clocotită și lăsate puțin să se odihnească. Apoi se clătesc și, înainte de a fi servite, se aromatizează, în mod tradițional, cu grăsime fierbinte obținută din prăjirea cărnii.
            Criterii de calitate pentru „Zagorski mlinci”
            
                        Forma
                     
                     
                        Dreptunghiulară, margini neregulate permise.
                     
                  
                        Suprafața
                     
                     
                        Omogenă, pe alocuri cu denivelări și marcată de bășici caracteristice făcute de aluat în timpul coacerii, parțial arse.
                     
                  
                        Culoarea
                     
                     
                        De la albă la galbenă (tipică pentru aluatul de grâu), cu bășici caracteristice parțial arse, a căror culoare variază de la maro deschis la maro și negru.
                     
                  
                        Consistența
                     
                     
                        Fragilă și ușor friabilă.
                     
                  3.3.   Hrană pentru animale (doar în cazul produselor de origine animală) și materii prime (doar în cazul produselor prelucrate)
            
            Materiile prime necesare pentru a produce „Zagorski mlinci” sunt făina fină de grâu tip 550, apa și sarea de mare sau sarea gemă.
            3.4.   Etape specifice ale producției care trebuie să se desfășoare în aria geografică delimitată
            
            Producția de „Zagorski mlinci”, de la amestecarea aluatului la coacere și repaus, trebuie să se desfășoare în întregime în aria geografică definită la punctul 4.
            3.5.   Norme specifice privind felierea, răzuirea, ambalarea etc. ale produsului la care se referă denumirea înregistrată
            
            „Zagorski mlinci” au o formă dreptunghiulară caracteristică și ușor de identificat, care se obține prin tăierea, înainte de coacere, a aluatului întins în strat subțire. Fiind un produs finit cu consistență fragilă, „Zagorski mlinci” se crapă și sparg ușor dacă nu sunt manipulate corect. Transportarea produsului finit neîmpachetat în prealabil (neambalat) sau reîmpachetarea acestuia poate determina distrugerea sa completă și, totodată, pierderea formei sale dreptunghiulare distincte. Pentru a se asigura păstrarea formei dreptunghiulare distincte a produsului finit și pentru a se preveni absorbția de umiditate care duce la întărirea produsului, „Zagorski mlinci” se împachetează, imediat după producție, în aria geografică definită la punctul 4. Astfel se garantează păstrarea calității originale și a caracteristicilor care identifică produsul ce urmează să fie introdus pe piață.
            3.6.   Norme specifice privind etichetarea produsului la care se referă denumirea înregistrată
            
            —
            4.   Delimitarea concisă a ariei geografice
            
            Aria geografică de producție a „Zagorski mlinci” cuprinde teritoriul Hrvatsko Zagorje, și anume întreg teritoriul județului Krapina-Zagorje, întreg teritoriul județului Varaždin și zona limitrofă a județului Zagreb care se învecinează cu județele Krapina-Zagorje și Varaždin, mai exact localitățile: Brdovec, Marija Gorica, Pušća, Dubravica, Luka, Jakovlje, Bistra și Bedenica.
            5.   Legătura cu aria geografică
            
            Legătura cauzală dintre „Zagorski mlinci” și aria geografică delimitată se bazează pe reputația produsului, pe metoda tradițională de producție, adică modul specific de preparare, pe rețeta care s-a păstrat până în ziua de astăzi, și pe caracteristicile ariei geografice.
            Fermele din Hrvatsko Zagorje au fost îndeobște mici, iar locuitorii săraci, ceea ce a însemnat că mâncarea lor era obținută, în principal, din ingredientele pe care le produceau ei înșiși. Deoarece făina de grâu a fost dintotdeauna produsă în cantități mari, locuitorii din Hrvatsko Zagorje preparau și întindeau o varietate de aluaturi, pe care le fierbeau sau coceau.
            Fiecare gospodărie din Zagorje avea o sobă cu plită cu lemne, pe care fierbeau și coceau mâncarea, inclusiv „Zagorski mlinci”.
            Regiunea Hrvatsko Zagorje intenționează să își dezvolte și mai mult industria turismului, iar unul dintre principalele sale atuuri este gastronomia ei bogată, bazată pe specialități locale tradiționale, între care „Zagorski mlinci” ocupă un loc fruntaș. Cuvântul croat „mlinac” (sau „mlinec” în dialectul local kajkavian tipic) își are rădăcinile istorice în secolul al XVII-lea, când desemna o foaie subțire de aluat (J. Ivanišević, 2011, Jurnalul iće & piće, Zagreb), ceea ce arată că „mlinci” sunt preparați și gătiți în Hrvatsko Zagorje de secole.
            Rețeta simplă a „Zagorski mlinci”, care necesită numai făină, sare și apă, a fost transmisă de familiile din Hrvatsko Zagorje din generație în generație până în ziua de astăzi. Deși „Zagorski mlinci” sunt un produs tradițional din Hrvatsko Zagorje, ei sunt preparați, însă nu foarte des, și în alte părți ale Croației, unde la rețetă se adaugă întotdeauna ou.
            În afara faptului că rețeta este tradițională, pregătirea aluatului de „Zagorski mlinci” necesită o îndemânare specială. Bucata de aluat se întinde mai întâi pe o suprafață mare (în mod tradițional, pe o masă de bucătărie), apoi se întinde exclusiv manual, așa cum se făcea demult. Această operațiune necesită o îndemânare specială și experiență, deoarece este extrem de important ca aluatul să fie întins într-o foaie cât mai subțire și cât mai omogenă posibil, care să nu depășească grosimea de 2,5 mm. Aluatul se întinde în foi mari, în funcție de mărimea suprafeței (mesei) folosite, până când marginile sale atârnă pe lângă masă. Acest lucru este aproape imposibil de realizat fără această îndemânare deosebită, deoarece aluatul s-ar rupe. Aluaturile în foi de acest tip sunt caracteristice bucătăriei tradiționale croate și cu atât mai mult regiunii Hrvatsko Zagorje, unde gospodinele au transmis îndemânarea menționată din generație în generație.
            „Zagorski mlinci” își dobândesc aspectul caracteristic și consistența friabilă datorită modului specific de coacere a aluatului pe plite plane sau curbate, nu mai mult de câteva minute. Brutarul este cel care decide când este gata aluatul, pe baza cunoștințelor și a experienței sale. Modul tradițional de coacere a „Zagorski mlinci” este pe plite plane sau curbate, exact așa cum se proceda demult pe sobele cu lemne din gospodăriile din Hrvatsko Zagorje. O altă caracteristică specifică a „Zagorski mlinci” este că sunt coapte de două ori și că se lasă să se odihnească după fiecare coacere. Prima coacere și primul repaus sunt menite să scoată umezeala din aluat, iar a doua coacere finalizează procesul de coacere și duce la apariția bășicilor arse caracteristice ale mlinci. Aceasta este metoda tipică de preparare a „Zagorski mlinci”, diferită de alte tipuri similare de aluat coapte în cuptor închis, pe grătar, în cuptor de pâine sau sub un capac metalic cu formă de clopot.
            Întrucât „Zagorski mlinci” preparați ca fel de mâncare se servesc în mod tradițional cu carne de pasăre prăjită, aproape toate atestările documentare referitoare la felul de mâncare „Zagorski puran” menționează că se servește cu o garnitură de „Zagorski mlinci”. Ambele se numără printre cele mai însemnate produse autentice din Hrvatsko Zagorje și apar în aproape toate materialele publicate pe tema turismului și a gastronomiei din Hrvatsko Zagorje sau din regiune în general, iar, atunci când sunt servite împreună, fac combinația distinctivă (emblematică pentru Hrvatsko Zagorje) cunoscută cel mai adesea ca „Zagorski puran s mlincima” [„Zagorski puran” cu „mlinci”].
            Articolul intitulat „Okusi i mirisi plemićkih gozbi”, apărut în broșura Zagorje gastroturizam publicată de Oficiul de turism al județului Krapina-Zagorje, conține o rețetă de curcan cu mlinci, însoțită de mențiunea că „friptura de curcan cu mlinci este un fel de mâncare clasic din vremuri străvechi al bucătăriei din Zagorje”. Legătura dintre aceste două produse și Hrvatsko Zagorje este menționată și în articolul intitulat „Moćni okusi kraljevskih i pučkih jela” din ghidul despre nordul și centrul Croației: „Curcanul cu mlinci simbolizează bucătăria din Hrvatsko Zagorje” (Ž. Žutelja, 2011, în: Kontinentala Hrvatska, ghidul 2011, EPH media d.o.o.).
            „Zagorski mlinci” este unul dintre produsele tradiționale expuse la renumitul târg comercial 100 % Zagorsko, dedicat prezentării, vânzării și promovării produselor agricole tradiționale din Hrvatsko Zagorje și organizat anual de șase ani (100 % Zagorsko, 2011, broșura târgului comercial, Sajamska izložba Krapinsko – zagorske županije, lista expozanților).
            Evenimentul culinar Chtef - Zagorski chef este un concurs de gătit, în cadrul căruia participanții folosesc ingrediente tradiționale din Hrvatsko Zagorje pentru a prepara mâncăruri inedite și fanteziste. Concursul combină cele mai bune produse din bucătăria Hrvatsko Zagorje cu tradiția regiunii. Ediția din 2014 a concursului Chtef - Zagorski chef s-a concentrat pe prepararea „Zagorski mlinci”.
            Un alt articol care prezintă caracterul distinctiv al „Zagorski mlinci”, rețeta lor, îndemânarea necesară pentru a-i prepara și legătura cu Hrvatsko Zagorje este intitulat „Milostive ne mijese mlince… ali ih rado jedu” și a fost publicat în rubrica dedicată gastronomiei tradiționale („Tradicijska kuhinja”) a uneia dintre cele mai mari reviste gastronomice din Croația. Însuși titlul, în traducere „Doamna nu vrea să frământe… dar ar mânca mlinci”, sugerează că prepararea mlinci necesită o îndemânare specială, pe care orășencele nu o au. Articolul prezintă și legătura dintre „Zagorski mlinci” și Hrvatsko Zagorje. „Destinul mlinci a fost decis cu mult timp în urmă. Curcanul și mlinci au devenit indisolubil legate, ca pâinea și untul. Cea mai frumoasă poveste de dragoste din Hrvatsko Zagorje nu este cea a Veronicăi din Desenice, ci cea a curcanului cu mlinci, a acestui cuplu dăinuitor născut pe dealurile din Hrvatsko Zagorje și descris poate cel mai bine de Joža Horvat ca: Zagorje!” (J. Ivanišević, 2011, Jurnalul iće & piće, Zagreb).
            Reputația „Zagorski mlinci” s-a mai afirmat și în 2012, când au fost înscriși de către județul Krapina-Zagorje pe lista produselor agricole și forestiere autohtone și a mâncărurilor tradiționale ale bucătăriei din Hrvatsko Zagorje (Lista din 2012 a produselor agricole și forestiere autohtone și a mâncărurilor tradiționale ale bucătăriei din Hrvatsko Zagorje, județul Krapina-Zagorje).
            „Zagorski mlinci” apare pe lista valorilor mari de patrimoniu cultural croat în publicația științifică Prirodna i antropogena osnova turizma Hrvatske (P. Ružić și D. Demonja, 2013, Prirodna i antropogena osnova turizma Hrvatske, Institutul de Agricultură și Turism din Poreč).
            Destinație turistică atractivă în Croația continentală datorită istoriei și culturii sale, Hrvatsko Zagorje a atras, de asemenea, o mulțime de vizitatori grație gastronomiei proprii bazate pe produse locale tradiționale. „Zagorski mlinci” apar periodic într-o mulțime de broșuri despre Hrvatsko Zagorje și se regăsesc în aproape toate meniurile pensiunilor și restaurantelor.
            Gastronomia din Hrvatsko Zagorje a fost prezentată la congresul „Arta internațională a gastronomiei în Istia”, organizat în 2012 în orașul Umag. Participanții au fost deosebit de surprinși de prepararea de „Zagorski mlinci”, care au fost serviți cu „Zagorski puran”. Așa cum a afirmat bucătarul-șef Gissur Guðmundsson, președintele Asociației Mondiale a Organizațiilor Bucătarilor-Șefi: „«Zagorski mlinci» îți oferă o experiență gastronomică unică”.
            Legătura dintre Hrvatsko Zagorje și „Zagorski mlinci” este confirmată și de apariția „Zagorski mlinci” în Ghidul culinar Vodič kroz hrvatske gastro ikone [Ghidul gastronomic croat]. Următorul citat este preluat din secțiunea referitoare la Hrvatsko Zagorje, de la rubrica intitulată „Zagorski mlinci”: „Această garnitură aparent simplă care însoțește friptura de curcan, de rață sau de gâscă are o reputație atât de mare, încât nu este necesar să se precizeze că provine din regiunea Hrvatsko Zagorje”. Ghidul cuprinde, în mod indispensabil, și o rețetă de curcan cu mlinci (Gastronomadi 2007, Ghidul gastronomic croat).
            Reputația „Zagorski mlinci” și legătura dintre acest produs și Hrvatsko Zagorje au fost, totodată, confirmate de un sondaj realizat în 2016 pe 1 000 de respondenți. Din acest sondaj a reieșit că 79 % din locuitorii Croației asociază mlinci cu Hrvatsko Zagorje și că 80 % din aceștia consideră că „Zagorski mlinci” este un produs alimentar care provine din Hrvatsko Zagorje. În plus, nu mai puțin de 95 % din totalul respondenților consideră că „Zagorski mlinci” ar trebui menționați în materialele promoționale, în publicațiile culinare și în monografiile referitoare la Hrvatsko Zagorje. Potrivit sondajului, 68 % dintre respondenți ar alege „Zagorski mlinci” dacă ar avea de ales, într-un magazin, între „Zagorski mlinci” și mlinci simpli. Patru cincimi din persoanele chestionate consideră că „Zagorski mlinci” este un produs renumit în Croația. Majoritatea respondenților au fost total de acord cu faptul că „Zagorski mlinci” au un gust bun (scorul mediu fiind de 4,54 pe o scară de la 1 la 5), iar mulți dintre aceștia sunt de acord cu afirmațiile referitoare la legătura puternică dintre mlinci și Hrvatsko Zagorje (scorul mediu fiind de 4,4 pe o scară de la 1 la 5) (Hendal Market Research, 2016, Prepoznatljivost zagorskih mlinaca, sondaj, Zagreb).
            „Zagorski mlinci” se comercializează chiar sub această denumire și sunt disponibili în aproape toate magazinele bune din Croația (broșura Metro Cash&Carry).
            
               Trimitere la publicarea caietului de sarcini
            
            [articolul 6 alineatul (1) al doilea paragraf din prezentul regulament]
            http://www.mps.hr/datastore/filestore/109/Izmijenjena_Specifikacija_proizvoda_Zagorski_mlinci.pdf